„SÂMBRA OILOR“

„SÂMBRA OILOR“

Festivalul cântecului, dansului și portului oșenesc. Are loc în fiecare an în luna mai, la o dată pe care o stabilesc, de comun acord, proprietarii oilor și cei care vor avea grija lor pe timpul verii – ciobanii.

Dar cum românului îi place să facă și o sărbătoare din acest moment, ei bine, oșenii au un întreg ritual pus la cale…

În trecătoarea dintre Țara Oașului și a Maramureșului, ziua când oile ies la pășune, în deal, este gândită ca o mare sărbătoare câmpenească numită: ”Sâmbra Oilor”.

Este un ritual complicat, și cu sfințenie respectat privind alegerea ciobanilor, locul pentru sâmbră și ziua evenimentului. Dimineața oile ies din sat, urcă la deal, pasc iarba fragedă toată ziulica, apoi sunt mulse, laptele este cântărit… și în funcție de rezultatele acestei mulsori se fixează retribuția în produse (laptele din care se face caș și brânză), taxele și plata ciobanilor. După ”măsuriș”, se ocolește satul și se ”împușcă” deasupra turmelor, pentru a alunga piezele rele!

Spre seară începe ospățul cu produsele aduse de femeile satului, urmează dansurile, cântecele, veselia, cu sentimentul lucrului bine făcut, cu respectarea tradițiilor.

ROMANIȚA ȘTENȚEL, jurnalist

Contents